9 Gompieno bagolwane le bone ba bona botlhokwa jwa go bolelela bakaulengwe ba bone gore ba a ba anaanela. (Dia. 3:27; 15:23) Nako le nako fa mogolwane a dira jalo, o a bo a bolelela mokaulengwe wa gagwe jaana: ‘Ke etse tlhoko se o se dirileng. Ke a go kgathalela.’ Ruri bakaulengwe le bokgaitsadi ba tlhoka go utlwa mafoko ao a bagolwane a a kgothatsang. Kgaitsadi mongwe yo o mo dingwageng tsa bo50 o ne a bua se ba le bantsi ba ka se buang fa a ne a re: “Ga se gantsi ke akgolwa kwa tirong. Go na le moya wa go tlhoka lorato le wa kgaisano. Ka jalo, fa mogolwane a nkakgola ka ntlha ya sengwe se ke se dirileng mo phuthegong, seno se a ntapolosa e bile se a nnonotsha! Se dira gore ke bone gore Rre yo o kwa legodimong o a nthata.” Mokaulengwe mongwe yo e leng motsadi yo o esi, yo o godisang bana ba babedi le ene o ne a ikutlwa ka tsela e e tshwanang. Bosheng jaana mogolwane mongwe o ne a mo akgola go tswa pelong. Seno se ne sa ama mokaulengwe wa rona jang? A re: “Mafoko a mogolwane yono a ne a nkgothatsa tota!” Eleruri, fa mogolwane a akgola badumedimmogo le ene go tswa pelong, seo se a ba lapolosa le go oketsa boipelo jwa bone. Mme seo se tla ba nonotsha gore ba kgone go tswelela ba tsamaya mo tseleng ya botshelo mme ba se ka “ba lapa.”—Isa. 40:31.